MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets afgørelse om et fællesskabshandlingsprogram til fremme af medlemsstaternes samarbejde om bekæmpelse af social udstødelse

1. Procedure

Forslaget (KOM(2000) 368 endelig ) blev sendt til Europa-Parlamentet og Rådet den 16. juni 2000. Europa-Parlamentet afgav udtalelse under førstebehandlingen den 16. november 2000. Det Økonomiske og Sociale Udvalg afgav udtalelse på plenarmødet den 19. oktober 2000 og Regionsudvalget den 13. december 2000.

Som følge af Europa-Parlamentets udtalelse og i medfør af EF-traktatens artikel 250, stk. 2, vedtog Kommissionen et ændret forslag og sendte det til Rådet og Europa-Parlamentet den 24. november 2000 (KOM(2000) 796 endelig).

Der blev opnået politisk enighed i Rådet om en fælles holdning på mødet den 27.-28. november 2000. Rådet fastlagde sin fælles holdning den 12. februar 2001.

2. Formålet med forslaget

Kommissionen fremsatte forslaget som reaktion på konklusionerne af Det Europæiske Råds møde i Lissabon, hvori det hedder: "Indsatsen for at bekæmpe social udstødelse bør bygge på en åben koordinationsmetode, der kombinerer nationale handlingsplaner og et kommissionsinitiativ til samarbejde på dette område, der skal forelægges inden udgangen af juni 2000" (afsnit 32 i konklusionerne). Det har hjemmel i EF-traktatens bestemmelser, navnlig artikel 136 og artikel 137, stk. 2, andet og tredje afsnit. Forslaget udgør retsgrundlaget for et femårigt fællesskabshandlingsprogram med henblik på at forbedre forståelsen for problemerne, tilrettelægge udvekslinger af erfaringer inden for rammerne af medlemsstaternes nationale handlingsplaner til bekæmpelse af fattigdom og social udstødelse, støtte alle berørtes deltagelse og etablere net på europæisk plan. Det skal være med til at sætte EU og medlemsstaterne i stand til gøre indsatsen mod fattigdom og social udstødelse mere effektiv.

3. Kommissionens bemærkninger til den fælles holdning

3.1. Generelle bemærkninger

p.m.

3.2. Hvorledes der er blevet taget hensyn til Europa-Parlamentets ændringsforslag

Forbindelsen til konklusionerne af Det Europæiske Råds møde i Lissabon om bekæmpelse af social udstødelse er blevet styrket, og der er så vidt muligt blev indsat henvisninger til fattigdomsproblemer. Der er blevet lagt større vægt på at forbedre indikatorer og evalueringskriterier med henblik på at støtte samarbejdet mellem medlemsstaterne inden for rammerne af den åbne koordinationsmetode. Den rolle, Udvalget for Social Beskyttelse spiller, er blevet understreget, og det foreslås desuden at behandle de fremskridt, der er sket i medfør af programmet, i Kommissionens sammenfattende årsrapport til Det Europæiske Råds forårsmøde.

Inddragelsen af alle relevante aktører på alle niveauer og betydningen af at afspejle erfaringerne i marken samt de erfaringer, personer, der er berørt af fattigdom og social udstødelse, har haft, er blevet fremhævet, samtidig med at det gøres klart, at der i fællesskabshandlingsprogrammet vil blive fokuseret på tværnationalt samarbejde, der er indsatsorienteret, og støtte til etablering af net udelukkende på EU-plan. Bestemmelserne med henblik på at fremme sammenhængen og komplementariteten med andre fællesskabspolitiker, -instrumenter og - aktioner er blevet styrket.

3.2.1. Ændringsforslag fra Europa-Parlamentet, der fuldt, delvis eller principielt er taget hensyn til i Rådets fælles holdning og Kommissionens ændrede forslag

Henvisningerne til betragtninger og artikler går på den nummerering, der er anvendt i Rådet fælles holdning.

- Europa-Parlamentets ændringsforslag 2 er indarbejdet i betragtning 1, idet der medtages en bredere henvisning til traktatens artikel 2.

- Betragtning 3 omfatter Europa-Parlamentets ændringsforslag 4 og henviser til Rådets henstilling 92/441/EØF og 92/442/EØF samt Rådets konklusioner af 17. december 1999 (betragtning 4 i Kommissionens ændrede forslag).

- Europa-Parlamentets ændringsforslag 5 er indarbejdet i betragtning 5 ved, at der er tilføjet "fattigdom" til "social udstødelse" (betragtning 6 i det ændrede forslag).

- I betragtning 7 citeres konklusionerne fra Det Europæiske Råds møde i Lissabon om behovet for at gøre en markant indsats for at udrydde fattigdom ved at fastsætte passende mål (tidligere ændringsforslag 10 fra Udvalget om Beskæftigelse og Sociale Anliggender, som ikke blev vedtaget på Europa-Parlamentets plenarmøde) (betragtning 8 i Kommissionens ændrede forslag).

- Betragtning 11 omfatter delvis Europa-Parlamentets ændringsforslag 14, idet der henvises til udarbejdelsen af harmoniserede undersøgelser og fastsættelse af alment accepterede kvalitative og kvantitative indikatorer, der kan tjene som grundlag for udviklingen af den åbne koordinationsmetode (betragtning 12 i Kommissionens ændrede forslag).

- Betragtning 12 omfatter principielt Europa-Parlamentets ændringsforslag 27 samt ændringsforslag 66, idet det nævnes, at bekæmpelse af social udstødelse og fattigdom kræver bedre adgang til beskæftigelse på rimelige vilkår og adgang for alle til ressourcer, rettigheder, goder og tjenesteydelser (betragtning 13 i Kommissionens ændrede forslag).

- Betragtning 13 omfatter Europa-Parlamentets ændringsforslag 6, idet det nævnes, at foranstaltningerne til bekæmpelse af social udstødelse bør have til formål at sætte enhver i stand til at forsørge sig selv via lønnet beskæftigelse eller på anden måde og til at integrere sig i samfundet (betragtning 14 i Kommissionens ændrede forslag).

- Europa-Parlamentets ændringsforslag 23 om den rolle, som Udvalget for Social Beskyttelse, der er nedsat ved Rådets afgørelse 2000/436/EF, blev tildelt på Det Europæiske Råds møde i Lissabon og Feira, er principielt medtaget i betragtning 14 (betragtning 18 i Kommissionens ændrede forslag).

- Europa-Parlamentets ændringsforslag 17 er indarbejdet i betragtning 15, idet der tages hensyn til, at ikke-statslige organisationer på forskellige niveauer (lokalt, regionalt, nationalt og europæisk plan), lokale og regionale myndigheder og arbejdsmarkedets parter har erfaringer med og ekspertise i bekæmpelse af social udstødelse og kan derfor på europæisk plan yde et vigtigt bidrag til forståelsen af de forskellige former for social udstødelse og sikre, at erfaringerne hos de personer, der er udsat for social udstødelse, inddrages ved udformningen, gennemførelsen og opfølgningen af programmet (betragtning 15 i Kommissionens ændrede forslag).

- Europa-Parlamentets ændringsforslag 19 er indarbejdet i betragtning 17 ved at sikre større sammenhæng i og komplementaritet mellem foranstaltninger under programmet og alle andre relevante fællesskabsinstrumenter, -politikker og -foranstaltninger, især under strukturfondene (betragtning 17 i Kommissionens ændrede forslag).

- Europa-Parlamentets ændringsforslag 25 om ligestilling mellem mænd og kvinder i overensstemmelse med traktatens artikel 2 og 3 er indarbejdet i betragtning 22 (betragtning 22 i Kommissionens ændrede forslag).

- Europa-Parlamentets ændringsforslag 68 er principielt indarbejdet i artikel 2. Stk. 1 og 3 er samlet og omformuleret i overensstemmelse med det ændrede forslag.

- Europa-Parlamentets ændringsforslag 36 er delvis indarbejdet i artikel 3, litra a), ved at tilføje "fattigdom" til "social beskyttelse".

- Europa-Parlamentets ændringsforslag 70 er delvis indarbejdet i artikel 3, litra c), ved at tilføje "fattigdom" og "ved at fremme en dialog med samtlige aktører".

- Europa-Parlamentets ændringsforslag 71 er indarbejdet i artikel 4, stk. 1, ved, at der er tilføjet "undersøgelse af kvantitative og kvalitative indikatorer" under litra a) og "vurderingskriterier" under litra b). Der var indarbejdet lignende tilføjelser i det ændrede forslag.

- Europa-Parlamentets ændringsforslag 42 er indarbejdet i artikel 4, stk. 1, litra c), hvor der henvises til "arbejde i relevante netværk" (Rådets fælles holdning)/"kan arbejde i netværk" (Kommissionens ændrede forslag). I den engelske version sondres der mellem "network" i det ændrede forslag og "networking" i den fælles holdning, mens der i den franske version i såvel det ændrede forslag som den fælles holdning anvendes "réseaux", således som Europa-Parlamentet også gør.

- Europa-Parlamentets ændringsforslag 51 om det regelmæssige samarbejde, som Kommissionen skal indlede med Udvalget for Social Beskyttelse, er indarbejdet i artikel 9 (det samme er tilfældet i artikel 8 i Kommissionens ændrede forslag, men med forskelle mellem de anvendte formuleringer).

- Europa-Parlamentets ændringsforslag 53 er indarbejdet i artikel 10 og udvider listen over de politikker, hvor det vil være nødvendigt at sikre sammenhæng og komplementaritet med økonomi-, industri- og virksomhedspolitikken samt indvandring (artikel 9 i Kommissionens ændrede forslag).

- Europa-Parlamentets ændringsforslag 46 om rapportering af de fremskridt, der gøres i forbindelse med programmet, i Kommissionens sammenfattende årsrapport til Det Europæiske Råds forårsmøde er indarbejdet i artikel 12 (artikel 11 i Kommissionens ændrede forslag).

- Kapitel 1, indsatsområde 1, i bilaget omfatter principielt ændringsforslag 69 og delvis ændringsforslag 73, idet det understreges, at det er vigtigt (1) at afspejle de erfaringer, der er gjort i marken af personer, der arbejder med social udstødelse og fattigdom, (2) at gøre brug af alle relevante kilder til oplysning om social udstødelse og fattigdom, herunder ikke-statslige organisationer og (3) at lægge særlig vægt de mange forskellige dimensioner og de involverede sociale gruppers forskellige situationer, herunder fattigdom blandt børn, samt på de områder, der er særlig udsat for social udstødelse.

- Europa-Parlamentets ændringsforslag 59 er indarbejdet i kapitel 1, indsatsområde 1, i bilaget ved tilføjelse af det tekniske arbejde med indikatorerne til listen over foranstaltninger, hvortil der via programmet kan ydes støtte. I Kommissionens ændrede forslag er der foretaget samme tilføjelse, men ordlyden er lidt anderledes.

- Ændringsforslag 74 er indarbejdet under indsatsområde 2, punkt 2.1, i kapitel 1 i bilaget ved at tilføje muligheden for, at der via programmet kan ydes støtte til besøg i marken, udveksling af personale samt udvekslinger mellem nationale overvågnings centre eller tilsvarende anerkendte organer.

3.2.2. Ændringsforslag fra Europa-Parlamentet, der fuldt, delvis eller principielt er taget hensyn til i Kommissionens ændrede forslag, men ikke i Rådets fælles holdning

Henvisningerne til betragtninger og artikler går på den nummerering, der er anvendt i det ændrede forslag.

- Ved Europa-Parlamentets ændringsforslag 3 tilføjes en ny betragtning vedrørende Europarådets reviderede socialpagt (1996). I Kommissionens ændrede forslag indledes betragtning 3 med "der henvises til", hvilket Kommissionen ønsker at bibeholde.

- I medfør af ændringsforslag 18 tilføjes der i betragtning 16 om Kommissionens gennemførelsesbeføjelser følgende: "uden at de beføjelser, der er tildelt Kommissionen i medfør af traktatens artikel 274 derved berøres." Kommissionen accepterer at fjerne henvisningen til artikel 274, da de finansielle bestemmelser i Rådets fælles holdning ikke anfægter anvendelsen af traktatens artikel 274.

- I medfør af ændringsforslag 72 tilføjes der i artikel 8, stk. 1, som også omhandler Kommissionens gennemførelsesbeføjelser, ligeledes følgende: "uden at det berører de beføjelser, der er tildelt Kommissionen i medfør af traktatens artikel 274." Af samme årsag som ovenfor accepterer Kommissionen, at denne tilføjelse ikke bibeholdes i artikel 8, stk. 1.

- Europa-Parlamentets ændringsforslag 24, hvori der henvises til, at det finansielle referencegrundlag er i overensstemmelse med den nuværende finansielle ramme, er omfattet af den nye betragtning 21 i Kommissionens ændrede forslag. Kommissionen fastholder sit standpunkt, da det sikrer overensstemmelse mellem det budget, der er afsat til programmet, og den nuværende finansielle ramme.

- Der er delvis taget hensyn til Europa-Parlamentets ændringsforslag 37, hvori der til artikel 3, andet led, tilføjes "på grundlag af fælles parametre", i artikel 3, andet led, i Kommissionens ændrede forslag, hvori der står "på grundlag af sammenlignelige parametre". Kommissionen ønsker at bibeholde "på grundlag af sammenlignelige parametre" som et kompromis mellem Rådets og Europa-Parlamentets standpunkter. Ved at anvende "sammenlignelige" i stedet for "fælles" vil medlemsstaterne lettere være i stand til fremhæve de særlige karakteristika ved deres nationale situation og de områder, de prioriterer, samtidig med at det er muligt at foretage en nyttig sammenligning med andre medlemsstater. Dette vil være med til at øge programmets merværdieffekt på europæisk plan.

- I henhold til ændringsforslag 65 til kapitel 4 i bilaget kræves det, at hvis der ydes tilskud til samfinansiering med andre kilder, "kan Kommissionens økonomiske bidrag normalt ikke overstige 90% af udgifterne til den foranstaltning, der støttes." I Kommissionens ændrede forslag tages der delvis hensyn hertil, idet der står: "Grundfinansieringen af europæiske netværk, der er oprettet i forbindelse med indsatsområde 3 kan dog undtagelsesvis beløbe sig til 90% af driftsomkostningerne, hvis støttemodtagerens finansielle situation gør dette berettiget." Kommissionen fastholder sit standpunkt. Kommissionen har på Rådets møde den 27.-28. november 2000 udtrykt sit forbehold over for indholdet af Rådets fælles holdning på dette punkt (vedlagte erklæring).

3.3. Nye bestemmelser, som Rådet har tilføjet, og som stemmer overens med Kommissionens standpunkter

Henvisningerne til betragtninger og artikler går på den nummerering, der er anvendt i Rådet fælles holdning.

I slutningen af betragtning 8 i Rådets fælles holdning tilføjes: "samt at den bedste sikring mod social udstødelse er et arbejde". Kommissionen er enig med Rådet, da denne tilføjelse henviser til konklusionerne fra Det Europæiske Råds møde i Lissabon for så vidt angår fremme af social integration.

Der er medtaget en særlig betragtning 18 i Rådets fælles holdning, hvori det hedder: "Social udstødelse fortjener særlig opmærksomhed med henblik på udvidelsen." Kommissionen er enig med Rådet.

Der er medtaget en ny betragtning 20 i Rådets fælles holdning, hvori det hedder: "Ved gennemførelsen af dette program er det arbejde, der udføres af andre internationale organisationer, navnlig De Forenede Nationer, Organisationen for Økonomisk Samarbejde og Udvikling, Den Internationale Arbejdsorganisation og Europarådet, af særlig interesse." Kommissionen er enig med Rådet.

I artikel 4, stk. 1, litra a), i Rådets fælles holdning erstatter "... herunder indsamling af statistikker om de forskellige former for social udstødelse med henblik på at sammenligne disse oplysninger, undersøgelse af kvantitative og kvalitative indikatorer ..." "... herunder indsamling af sammenlignelige statistikker, udarbejdelse af kvantitative og kvalitative indikatorer ...". Kommissionen er enig med Rådet.

I artikel 4, stk. 1, litra b), i Rådets fælles holdning er følgende slettet: "samarbejde om indsatsen". Da dette er medtaget i de mål, der er fastsat i artikel 3, er Kommissionen enig med Rådet.

I artikel 5 vedrørende "Gennemførelse og samarbejde med medlemsstaterne" tilføjes der i Rådets fælles holdning under litra b) følgende: "Med henblik herpå stiller Kommissionen relevante oplysninger til rådighed for ikke-statslige organisationer og for arbejdsmarkedets parter." Da denne tilføjelse er i overensstemmelse med programmets grundlæggende principper og Europa-Parlamentets ændringsforslag 44, er Kommissionen enig med Rådet.

I Rådets fælles holdning tilføjes en ny artikel 7 om "gennemførelsesforanstaltninger". Under henvisning til Rådets afgørelse 1999/468/EF [1] anføres en liste over de foranstaltninger, der skal vedtages i overensstemmelse med forvaltningsproceduren, og dem, der skal vedtages efter rådgivningsproceduren. Selv om der i Kommis sionens ændrede forslag kun henvises til rådgivningsproceduren, er Kommissionen enig med Rådet.

[1] Rådets afgørelse af 29.6.1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen.

Opdelingen af teksten mellem artikel 7 og 8 i det ændrede forslag er forskellig fra opdelingen af teksten i artikel 8 og 9 i den fælles holdning, der svarer hertil, hvilket ikke ændrer på indholdet. Kommissionen er enig med Rådet.

I punkt 1.1 under indsatsområde 1 i kapitel 1 i bilaget erstatter "det tekniske arbejde med indikatorerne" i Rådets fælles holdning "opstilling af indikatorer" i Kommissionens ændrede forslag. Kommissionen accepterer Rådets omformulering.

3.4. Problemer i forbindelse med vedtagelsen af den fælles holdning

NB: det officielle referat af Rådets møde den 27.-28. november 2000 foreligger endnu ikke. Følgende er baseret på Kommissionens Generalsekretariats mødereferat.

Da der i Rådet på dets møde den 27.-28. november 2000 blev opnået politisk enighed om en fælles holdning, udtrykte Kommissionen forbehold over for punkt 3.1 under indsatsområde 3 i bilaget. I teksten hedder det: "Grundfinansiering af centrale europæiske netværk, der arbejder med bekæmpelse af social udstødelse og fattigdom", hvilket "er begrænset til højst 80% af de udgifter, der kan ydes støtte til".

I det ændrede forslag tilføjede Kommissionen i slutningen af punkt 4 "Gennemførelse af foranstaltningerne" følgende: "Grundfinansieringen af europæiske netværk, der er oprettet i forbindelse med indsatsområde 3 kan dog undtagelsesvis beløbe sig til 90% af driftsomkostningerne, hvis støttemodtagerens finansielle situation gør dette berettiget." Dette er i overensstemmelse med den beslutning, der blev truffet i forbindelse med programmet til bekæmpelse af forskelsbehandling, og der tages delvis hensyn (med et anvendelsesområde, der er begrænset udelukkende til europæiske net, der er involveret i bekæmpelse af fattigdom og social udstødelse) til Europa-Parlamentets ændringsforslag 65 (jf. vedlagte erklæring).

4. Konklusioner

I Rådets fælles holdning bevares hovedtrækkene i forslaget til afgørelse, og der foretages adskillige tilføjelser til teksten, der afspejler konklusionerne af Det Europæiske Råds møde i Lissabon, behovet for at udvikle arbejdet med indikatorer og evalueringskriterier samt betydningen af at inddrage alle berørte på forskellige niveauer. Disse tilføjelser er i overensstemmelse med Europa-Parlamentets ændringsforslag, og Kommissionen hilser dem velkommen. Endvidere tilføjer Rådet i betragtningerne henvisninger til udvidelsen og det arbejde, der udføres af andre internationale organisationer, hvilket Kommissionen hilser velkommen. I forbindelse med gennemførelsen af programmet indfører Rådet i overensstemmelse med afgørelse 1999/468/EF en forvaltningsprocedure. Kommissionen havde kun foreslået en høringsprocedure, men den fordi den er forenelig med den nævnte afgørelse og fordi den kan tolkes som et signal fra medlemsstaterne om at blive mere involveret i forvaltningen af programmet. Den kan således mere effektivt støtte samarbejdet mellem dem i forbindelse med den åbne koordinationsmetode.

Kommissionen beklager imidlertid at:

- der i betragtningerne ikke henvises til Europarådets reviderede socialpagt; Kommissionen foreslår, at betragtningerne nu også kommer til at indeholde en henvisning til EU-chartret om grundlæggende rettigheder, som Rådet, Europa-Parlamentet og Kommissionen undertegnede i fællesskab den 7. december 2000;

- det i betragtningerne ikke nævnes, at programmets finansieringsramme er i overensstemmelse med den nuværende finansielle ramme;

- det under målene i artikel 3 ikke nævnes, at udveksling af synspunkter om de politikker, der gennemføres, og samarbejde om indsatsen skal tilrettelægges på grundlag af sammenlignelige parametre; det er af overordentlig stor betydning i forbindelse med den åbne koordinationsmetode [2], at det er muligt at foretage sammenligninger, og for den mereffekt på europæisk plan, der forventes af programmet;

[2] Muligheden for at sammenligne parametre og indikatorer er blevet endnu vigtigere, efter at man på Det Europæiske Råds møde i Nice stadfæstede målene på europæisk plan for at bekæmpe fattigdom og social udstødelse.

Kommissionen kan endvidere ikke acceptere, at

- der kan blive tale om mindre favorable vilkår for finansiering af europæiske net, der er involveret i bekæmpelse af fattigdom og social udstødelse, og som er støtteberettigede under dette program, end for de net, der er støtteberettigede under programmet til bekæmpelse af forskelsbehandling,

og opfordrer Rådet til at tilpasse den fælles holdning herefter.

BILAG

ERKLÆRING

TIL OPTAGELSE I RÅDETS MØDEPROTOKOL

Erklæring fra Kommissionen

Kommissionen beklager, at Rådet ikke i overensstemmelse med, hvad der var tilfældet i antidiskri minationsprogrammet, har accepteret den ændring, som gik ud på at forhøje maksimumssatsen til 90% for det finansielle bidrag, der som led i programmet vil kunne ydes til dækning af driftsom kostningerne for de europæiske NGO-netværk, der er aktive i bekæmpelsen af fattigdom og social udstødelse (core-funding). Den minder om den vigtige rolle, NGO og deres europæiske netværk spiller, de vanskeligheder de vil komme ud for, hvis den specifikke samfinansieringssats, der kræ ves af dem, skulle overstige det, de rent faktisk kan tilvejebringe, og understreger den betydning, Europa-Parlamentet tillægger denne ændring [3].

[3] I overensstemmelse med retningslinjerne af 24. marts 1997 vil denne erklæring blive tilsendt Europa-Parlamentet.